ขอคำแนะนำหน่อย Hu Weiwei คือใคร และ เส้นทางการเป็นสตาร์ทอัพพันล้านได้อย่างไร
Hu Weiwei (หู เหวยเหว่ย) อายุ 35 ปี (ในปี 2017) ถูกจัดอันดับโดยนิตยสาร Fortune ให้เป็น 40 Under 40 มหาเศรษฐีที่อายุต่ำกว่า 40 ปี เส้นทางชีวิตของเธอแตกต่างจากผู้ก่อตั้งสตาร์ทอัพระดับโลกหลาย ๆ คนโดยสิ้นเชิง เธอไม่ได้เรียนจบจากสแตนฟอร์ด ไม่เคยไปซิลิคอนวัลเลย์ ไม่ได้เรียนจบ MBA ไม่ได้มีความรู้เรื่องเทคโนโลยีหรือเป็นโปรแกรมเมอร์

เธอเรียนจบในคณะวารสารศาสตร์ มหาวิทยาลัยเจ้อเจียง (Zhejiang University) เมืองหางโจว ในปี 2004 หลังจากเรียนจบก็ได้ทำงานในหนังสือพิมพ์รายวัน อยู่ฝ่ายข่าวเศรษฐกิจ และทำข่าวเกี่ยวกับวงการยานยนต์ ต่อมาได้ย้ายงานไปที่กรุงปักกิ่ง ทำงานที่ Beijing News และทำงานในสายข่าวยานยนต์ที่นี่เป็นเวลา 10 ปี ซึ่งทำให้เธอมีความเชี่ยวชาญในเรื่องแวดวงรถยนต์เป็นอย่างดี

และวันหนึ่งเธอได้ติดต่อกับ Xia Yiping (เซียะ อี้ผิง) หรือ Joe Xia (โจ เซียะ) ผู้บริหาร Ford ประเทศจีน หลังจากที่เธอเคยสัมภาษณ์เขาเมื่อ 3 ปีก่อน ทั้งสองได้พูดคุยกันถึงแนวคิดการแชร์จักรยานให้เช่า โดยปลดล็อกด้วย QR Code จาก โทรศัพท์มือถือ

ซึ่งในตอนแรกนั้นใครได้ฟังไอเดียนี้ต่างก็ปฏิเสธ ว่ามันเป็นไปไม่ได้ ด้วยข้อจำกัดมากมาย คือประเทศจีนเต็มไปด้วยจักรยาน และเจ้าของจักรยานแทบทุกคนหวงแหนจักรยานของตัวเอง และกลัวถูกขโมยมากที่สุด ในประเทศจีนจักรยานหายบ่อยมาก เป็นเรื่องที่แทบเป็นไปไม่ได้ที่จะเอาจักรยานมาแชร์กัน

Hu Weiwei ได้ฟังดังนั้นก็ยิ่งคิดว่านี่คือโอกาส ในเมื่อทุกคนคิดว่ามันเป็นไปไม่ได้ นี่คือโอกาสที่ยิ่งใหญ่ แต่ถ้าทุกคนคิดว่ามันง่ายและเป็นไปได้ สิ่งนั้นไม่น่าลงทุน สอดคล้องกับคำกล่าวของแจ็ค หม่า ที่บอกว่า เมื่อไหร่ก็ตามที่ทุกคนกลัวที่จะทำ เมื่อนั้นมันคือโอกาส และโอกาสจะเป็นของนักผจญภัยเสมอ

เมื่อ Joe Xia ตอบตกลงที่จะย้ายจากธุรกิจรถยนต์มาสู่ธุรกิจจักรยาน Hu Weiwei จึงไปชักชวนชายอีกคนหนึ่ง คือ Wang Xiaofeng (หวัง เสี่ยวเฟิง) หรือ Davis Wang (เดวิส หวัง) อดีตรองกรรมการผู้จัดการจาก Tencent ที่เคยดูแลงานด้าน Mobile internet และ Social network (ปี2012-2014) และ เป็นอดีตกรรมการผู้จัดการ Uber China (ปี2014-2015)

นอกจากนี้ยังเคยทำงานกับ P&G มาถึง 7 ปี และทำงานกับ Google เซี่ยงไฮ้ อีก เกือบ 3 ปี และในปี 2015 Mobike ก็ได้ถูกก่อตั้งขึ้นจาก 3 ผู้ร่วมก่อตั้ง Hu Weiwei , Joe Xia และ Davis Wang
Mobike เริ่มต้นจาก Pain

Mobike เป็นธุรกิจ Bike Sharing ที่ยังไม่เคยมีใครทำมาก่อน ต่างจาก Didi ที่มี Uber เป็นแบบอย่าง ต่างจาก Tencent ที่มี ICQ เป็นต้นแบบของ QQ แต่ Mobike ไม่มีตัวอย่างให้ดู ทุกสิ่งต้องเริ่มต้นเหมือนตำราสตาร์ทอัพ นั่นคือต้องเริ่มต้นด้วยความเจ็บปวด (Pain) ซึ่ง Hu Weiwei ต้องหา Pain ที่เหมือนกันของผู้ใช้จำนวนมาก และในที่นี้คือคำตอบว่า ทำไมคนจีนจึงยังนิยมใช้จักรยาน และหวงแหนจักรยาน ทำไมจักรยานถึงหายบ่อย
 
ข้อมูลการเงินรายบริษัท,ข่าวเศรษฐกิจและการเงิน